Bya Al i Wasswa
PULEZIDENTI Museveni alagidde minisitule y’ebyenguudo n’eyobutonde okumuwa lipoota ekwata ku mataba agali e Kasese n’engeri y’okumalawo ekizibu kino.
Museveni yategeezezza nti akizudde ng’ekyeetagisa okumalawo obuzibu Gavumenti erina okukolagana n’abantu nga balwanyisa ekizibu kino.
Yategeezezza nti Abazungu abaali bannannyini Kilembe baakyusa omugga guno okuguggya mu kkubo lyagwo mwe gwali guyita kyokka nga bazimba ebisenge ebiziyiza omugga okwonoona ebintu mu kibuga Kilembe nga ku luno gwasaanyizzaawo n’oluguudo olwakazzibwawo olubadde lwayonoonebwa amazzi omwaka oguwedde.
Yategeezezza nti n’abantu balina okusimba emiti ku nsozi ng’emu ku ngeri y’okuziyiza amazzi agava ku nsozi okukuluggusa ettaka n’amayinja okuggweera mu mugga ekivaako ekkubo lyagwo okuziba ne geenoonyeza ekkubo ne gamenya mayumba n’okusaanyaawo entindo.
Bino Museveni yabyogeredde Kirembe ku kitebe ky’eggombolola y’e Nyamwamba mu kibuga Kasese ku Lwokusatu bwe yabadde alaba engeri omugga guno gye gwayonoonyeemu ebintu okuli oluguudo n’ebizimbe e Kirembe.
Yawerekeddwaako minisita omubeezi ow’ebyenguudo entambula n’entindo, Ying John Byabagambi, ow’ebyokwerinda Dr. Crispus Kiyonga, ababaka ba Palamenti okuva mu Disitulikiti y’e Kasese n’omubaka omukyala Winnie Kiiza Nyamwasa.
kab_Latn lug_Latn lug_Latn lug_Latn lug_Latn lug_Latn lug_Latn